Lars Kragh dræbte begge sine forældre i juli 2016 og kørte rundt med ligene i sin bil.

En 43-årig østjysk veteran er fredag kendt skyldig i dobbeltdrab på sine forældre. Det har et enigt nævningeting ved Retten i Randers fredag afgjort.

Manden er fundet skyldig i at have slået sine forældre på 69 og 74 år ihjel med en økse i en ejendom ved Uggelhuse nær Randers.

Han er også fundet skyldig i usømmelig behandling af lig ved at have pakket ligene ned i plastikposer og efterfølgende kørt rundt med ligene i forældrenes bil.

Den tiltalte har selv forklaret, at han var psykotisk og handlede i nødværge, da han gik til angreb på sine forældre.

Afviste argument om nødværge

Han frygtede, at forældrene ville lade ham tvangsindlægge, sådan som det var sket i 2014.

Men retten afviser argumentet fra den tiltalte om, at han handlede i nødværge:

- Der er ikke grund til at antage, at LK (tiltalte, red.) under episoden handlede i nødværge, eller at JK (tiltaltes far, red.) og KK (tiltaltes mor, red.) havde bragt ham i en sådan ophidset tilstand, at dette med rimelighed kunne begrunde, at han reagerede, som han gjorde, lyder det i rettens begrundelse.

Den tiltalte var udsendt til Balkan i perioden fra 1997 og 1999. Han er tidligere blevet diagnosticeret med posttraumatisk stress, psykose og skizofreni.

Er ikke overrasket over kendelsen

Ekssoldatens forsvarer, Mikkel Nielsen, siger, at han ikke er overrasket over kendelsen.

- Min klient har erkendt de faktiske omstændigheder, så det kommer ikke helt bag på mig, siger han.

Retten skal i næste uge tage stilling til, hvilken sanktion den tiltalte skal idømmes.

Lægerne har konkluderet, at den tiltalte var sindssyg i gerningsøjeblikket.

Sanktionen vil derfor ikke være en almindelig fængselsdom, men en form for behandling.

Anklageren går efter at få ham idømt en tidsubestemt anbringelse på Sikringen i Slagelse.

Forsvareren er enig i, at hans klient bør idømmes en behandlingssanktion, men han er uenig i, at det skal være Sikringen.

- Det er et topsikret, lukket sted med meget få udfoldelsesmuligheder.

- Min klient er Jordens fredsommeligste mand, når han er velmedicineret, og derfor er det min opfattelse, at anbringelsen bør ske et andet sted, siger Mikkel Nielsen.

Retten ventes at tage stilling til sanktionen på onsdag.